### Beslutning

Godkendt.

Afbud: Nete Olesen, Claus Andersen

### Sagsfremstilling

## Resume og sagens baggrund

Kommunerne orienteres om, at implementeringen af Rammeaftale 2025-26 for det specialiserede social- og undervisningsområde er i gang, efter at aftalen er godkendt af alle 17 kommuner. KKR [adresse] har 18/6 taget orienteringen til efterretning og videresender sagen til kommunernes orientering.

## Indstillinger

Direktionen indstiller, at orienteringen tages til efterretning.

## Behandling

Socialudvalget, Børn- og Familieudvalget, Økonomiudvalget, Kommunalbestyrelsen.

## Sagsfremstilling

Implementeringen omfatter tre centrale fokusområder:

* Rette indsatser og tilbud til borgerne, hvor der arbejdes med fælleskommunale principper om kontrakter, takster, kvalitet samt døgn- og botilbud.
* Styrket sektorsamarbejde på socialpsykiatri- og handicapområdet, med fokus på bedre sektorovergange og sammenhængende forløb samt lighed i sundhed for borgere med psykisk sygdom og handicap.
* Øget trivsel blandt børn og unge, hvor målet er at styrke trivsel, forebygge henvisninger til psykiatrien, mindske skolevægring og forbedre mental sundhed.

Nedenfor gives en status på de implementeringsinitiativer, der er igangsat inden for hvert af rammeaftalens fokusområder:

*Fokusområde 1: Rette indsatser og tilbud til borgerne – indhold, kvalitet, tid og pris*

Fokusområde 1 har tre formål: 1) Knække den stigende udviklingskurve; 2) Styrke konkurrencen på botilbudsmarkedet og 3) Øge kvaliteten af den borgerrettede indsats. Til realisering af formålene har 17 kommuners Byråd og Kommunalbestyrelser givet tilsagn om implementering af tre fælleskommunale principper: 1) Fælles om kontrakter og takster; 2) Fælles om kvalitet; 3) Fælles om botilbud.

Følgende initiativer er igangsat til implementering af de fælleskommunale principper i 2025:

* Til implementering af "Fælles om botilbud" er der udarbejdet et notat med forslag til styrket offentligt-privat samarbejde om kvalitet, som indeholder en tidsplan, se bilag 1: ’Notat Styrket OPS om kvalitet’. Af tidsplanen fremgår, at der i efteråret 2025 iværksættes en proces målrettet udvikling af en offentlig-privat vision om kvalitet. Processen igangsættes ved afholdelse af et dialogmøde med alle private leverandører af botilbud (§§107 &108) i [adresse]. Dialogmødet afholdes i et samarbejde med Dansk Erhverv, Dansk Industri, Selveje [adresse] og LOS den 17.september 2025.
* Til implementering af ’Fælles om kontrakter og takster’ er udarbejdet et kommissorium og nedsat en ad hoc-gruppe, som har til formål at udvikle en model for implementering af høj kvalitet af KL-standardkontrakter, se bilag 2: Kommissorium: Implementering af høj kvalitet af KL-standardkontrakter på det specialiserede socialområde. Modellen skal skabe klare rammer for dialog og beslutningstagning og sikre en helhedsorienteret tilgang til kontraktstyring, indkøbspraksis og økonomisk styring på socialområdet. Initiativet iværksættes, da der skønnes at være væsentlige potentialer, ved at kommunerne går sammen om en fælleskommunal indkøbspraksis og kontraktstyring. Det åbner mulighed for at opsamle markedsdata om indkøbsvolumen, så kommunerne over tid kan opnå stordriftsfordele og lavere priser samt bedre kontraktvilkår, fordi leverandørerne møder en samlet og mere attraktiv efterspørgsel.
* Særligt fokus i arbejdet er at gøre standardkontrakten til eneste kontraktmæssige handlerum samt at styrke bestillingsarbejdet væsentligt således, at det mindsker handlerummet for ublu krav om prisstigninger.
* Til implementering af initiativet om indberetning af takststigninger under ’Fælles om kontrakter og takster’ er udarbejdet en beskrivelse af arbejdsgang for kommunernes indberetning af takststigninger til socialtilsyn Øst, når disse overstiger hhv. 5% for private tilbud og 8% for offentlige tilbud (pga. effekt af offentlige OK-25 midler), se bilag 3: Arbejdsgang for indberetning af takststigninger til Socialtilsyn Øst. Der er desuden udarbejdet et leverandørbrev til private og offentlige tilbud som informerer om praksis ift. standardkontrakter og takstindberetninger og som udsendes til leverandørerne fra rammeaftale [adresse], se bilag 4: Foreløbigt udkast til orienteringsbrev til leverandører om takstindberetning.
* Der er dialog med Socialtilsyn Øst om udvikling af datamateriale på indberetninger således, at det eksempelvis bliver tydeligt, hvilke tilbud der oftest opererer med markante prisstigninger. Dette således at tilsynet kan leve op til deres forpligtigelse i relation til at føre tilsyn med økonomien og at det bliver tydeligt for kommunerne, hvilke tilbud der opererer med mange og store prisstigninger.
* Til implementering af ’Fælles om kvalitet’ er der sat en proces i gang ift. beskrivelse af et kommissorium vedr. udvikling af en kvalitetsmodel i samarbejde med Socialtilsyn Øst målrettet børne- og voksenområdet. Arbejdet har fokus på det helhedsorienterede tilsyn, herunder den kvalitet kommunerne ønsker leveret, det personrettede tilsyn og det sociale tilsyn, som udføres af Socialtilsyn Øst. Der forventes at foreligge et færdigt kommissorium i efteråret 2025, hvorefter der vil blive nedsat en ad hoc-gruppe. Administrationen ser gerne, at udviklingen af kvalitetsmodellen også sker i et samarbejde med private interesseorganisationer.
* Rammeaftale [adresse] (v. tovholder direktør Kenny Winther, Greve Kommune) er medio maj blevet inviteret til at deltage i en vidensgruppe i forbindelse med arbejdet om en ny data- og digitaliseringsstrategi på socialområdet. Invitationen er på vegne af Social- og Boligministeriet, og Rammeaftale [adresse] går ind i arbejdet med henblik på at få KKR Sjællands perspektiver ind i udviklingen af en ny national data- og digitaliseringsstrategi på socialområdet og herunder KKR arbejdet om de fælleskommunale principper.

*Fokusområde 2 - Styrket sektorsamarbejde på socialpsykiatri og handicapområdet*

Ift. Fokusområde 2 er igangsat implementering af følgende indsatser:

* Læger på botilbud skal bidrage til at reducere ulighed i sundhed og forebygge indlæggelser.
* Samarbejde om borgere med dobbeltdiagnoser bygger bro mellem den kommunale misbrugsbehandling og den regionale psykiatriske behandling.
* Indsatser for borgere ift. botilbud, væresteder, forsorgshjem og eget hjem, skal forebygge indlæggelser gennem rettidig diagnostik, opsporing og samarbejde.

Ift. implementering af læger på botilbud og dobbeltdiagnoser, har man fra tovholdergruppen og kommunernes side koblet sig på igangværende initiativer, der som udgangspunkt var organisatorisk placeret på sundhedsområdet. Dette for at søge relevant indflydelse indenfor de enkelte initiativer, som har snitflader med det specialiserede socialområder, men også for på sigt at fremme en samarbejdsmodel mellem kommuner og region, hvor begge inddrages ift. fælles områder. Kommunerne indgår i arbejdet både på tovholderniveau og sekretariatsniveau ift. læger på botilbud, mens kommunerne er repræsenteret i den fælles arbejdsgruppe med regionen om dobbeltdiagnoser.

Status for læger på botilbud er at der er skabt fælles overblik over de offentlige tilbud hhv. SEL§ 108 og ABL §105/SEL §85, hvor ordningen er i gang med at blive udrullet. Pr. primo maj er der i 5 sjællandske kommuner etableret faste læger på 22 botilbud fordelt på 10 læger. Det er umiddelbart positivt, og ordningen ser ud til løbende at blive udbredt, og regionen giver ny status ultimo maj vedrørende implementering og udbredelse af ordning.

Status for dobbeltdiagnoser er, at kommunerne fortsat er repræsenteret i den regionale arbejdsgruppe. Herunder arbejdes bl.a. med modeller for monitorering for at sikre data ift. visitationspraksis og borgere i det regionale tilbud mv. på et område, hvor kommunerne har afgivet midler, og det derfor bør sikres, at opgaverne tilsvarende er afgivet og varetages af regionerne.

Ift. implementering af delområdet om opsporing og forebyggelsesfokus ift. botilbud, væresteder, forsorgshjem og eget hjem er status, at der er opstartet en proces med regionen ift. genstarte kompetenceudvikling af socialpædagogisk personale via regionens tidligere projekt Tænk somatikken med incl. tilhørende materiale. Planen er, at der i første omgang afholdes 2 workshops for kommunerne i efteråret for 2-3 ansvarlige nøglepersoner fra hver kommune, som er tovholder og kontaktperson ift. indsatsen i den enkelte kommune. Konkret er formålet at styrke det socialfaglige personales kompetence indenfor forebyggelse og opsporing for på effektsiden at fremme: Rettidig diagnostik og rigtig behandling, forebygge indlæggelser, fremme mental trivsel, fælles sprog mellem sektorer.

*Fokusområde 3 - Øget trivsel blandt børn og unge – styrket forebyggelse og indsats*

Ift. fokusområde 3 er igangsat implementering af følgende indsatser:

* Styrket tværkommunalt samarbejde om fastholdelse og rekruttering af plejefamilier.
* Styrket tværkommunalt samarbejde om Specialundervisnings- og behandlingstilbud.

Ift. implementering af styrkelse af plejefamilieområdet er udarbejdet kommissorium og nedsat arbejdsgruppe for samarbejde om at øge antallet af plejefamilier og øge kvaliteten af plejefamiliernes indsats ift. børn og de unge, se bilag 5: Kommissorium for styrkelse af plejefamilieområdet. Kommunerne ønsker at styrke rekrutteringen, fastholdelsen og understøttelsen af plejefamilier, så flere børn kan få en tryg og stabil anbringelse i et familieplejetilbud. Kommunerne vil arbejde målrettet på at forbedre vilkårene for plejefamilier ved at gøre det lettere at blive og være plejefamilie samt sikre en retfærdig aflønning og støtteordninger. Samtidig skal det også bidrage til et fagligt og økonomisk bæredygtigt børnesocialt område, da plejefamilier skaber bedre livsforudsætninger og er billigere end mere indgribende tilbud, f.eks. institutionsanbringelse.

Rekruttering og udvikling af plejefamilier vil foregå i 3 spor: 1) Rekruttering og udvikling, 2) Kvalitet og nye muligheder, 3) Forventninger i samarbejdet (aflønning, øvrig støtte mv.). Fokus er at udvikle plejefamilieområdet, inspireret af nationale erfaringer og best practices fra andre kommuner, herunder samarbejde med Socialtilsynet. Der er nedsat sparringsgruppe med udvalgte chefer og en arbejdsgruppe. Sparringsgruppen dækker også arbejdet med specialundervisnings- og behandlingstilbud.

Ift. implementering af special- og behandlingstilbud er nedsat en tovholdergruppe, som arbejder med færdiggørelse af kommissoriet for arbejdet og herunder forankret i en arbejdsgruppe bestående af relevante chefer/medarbejdere fra kommuner i regionen. Det er vigtigt, at der er repræsentanter fra såvel familie- som skoleområdet, da undervisningsopgaven hører til skoleområdet og ikke i indgår i rammeaftalen.

Arbejdet med special- og behandlingstilbud rummer umiddelbart 3 dele:1) Udvikling af egne tilbud, som alternative kvalitetstilbud til målgruppen, som pt i stigende grad visiteres til private special- og dagbehandlingstilbud 2) Behov for viden ift. kommunernes brug af special og behandlingstilbud 3) Evt. analyse med overblik over udfordringer og udviklingspotentialer ift. behandlingstilbud.

Baggrunden er, at kommunerne ønsker at øge kvaliteten af børne- og ungeindsatsen i behandlings- og specialundervisningstilbud og udvikle undervisningstilbud, som kan udgøre alternativer til den i flere kommuner stigende brug af private behandlings- og specialundervisningstilbud. Tilbud som ofte opleves at have begrænset effekt, og som i høj grad understøtter en vedvarende segregering af børn og unge i målgruppen.

De overordnede målsætninger er: 1) Øge kvaliteten i behandlings- og undervisningstilbud og 2) Få udviklet og etableret egne undervisnings- og behandlingstilbud, som har den rette kvalitet og som sikrer rette hjælp til målgruppen.

*Implementeringsstruktur*

Til sikring af en robust implementering blev organiseringen af Rammeaftale [adresse] ændret d. 1. januar 2025 med etablering af et direktør- og chefforum, der fungerer som strategisk sparringspartner for styregruppen og implementeringsgruppen, se bilag 6: Rammeaftalens organisation. Senest har der været afholdt møde den 2. maj 2025, hvor direktører og chefer har givet input til kommissorier for de initiativer, der iværksættes under fokusområderne.

*Ressourcer til implementering*

En væsentlig forudsætning for at lykkes er, at alle kommuner over tid bidrager med medarbejderressourcer til udvikling og implementering af rammeaftalens fokusområder, især i ad hoc-arbejdsgrupper. I forhold til ovenstående initiativer for 2025 stiller Holbæk, Ringsted og Greve Kommuner ressourcer og relevante kompetencer til rådighed for ad hoc-gruppen om kontrakter og indkøb, mens Kalundborg kommune stiller ressourcer og kompetencer til rådighed for projektet vedr. Plejefamilier. Når én kommune har bidraget til et projekt, overgår opgaven til en anden kommune ved næste projekt, så arbejdsbyrden fordeles ligeligt. Økonomiske investeringer ud over medarbejderbidrag skal godkendes af K17, KKR [adresse] og de 17 byråd/kommunalbestyrelser.

## Økonomiske konsekvenser

Ingen bevillingsmæssige konsekvenser.

### Sagens forløb

07/08/2025 Socialudvalget
Anbefales.
13/08/2025 Børn- og Familieudvalget
Anbefales.

Afbud: Rosa Hermansen

20/08/2025 Økonomiudvalget
Anbefales.

Afbud: Claus Andersen